b'\n_START_ARTICLE_\nRehepapp (Kivir\xc3\xa4hk)\n_START_SECTION_\nSisu\n_START_PARAGRAPH_\nRomaan on jagatud 30 peat\xc3\xbckiks, igaks pealkirjaks kuup\xc3\xa4ev esimesest kolmek\xc3\xbcmnenda novembrini. Olustik vastab m\xc3\xb5nes suhtes 19. sajandi Eesti k\xc3\xbclale ja m\xc3\xb5isale, kuid tegelasteks on lisaks inimestele erinevad m\xc3\xbctoloogilised olendid, sealhulgas Vanapagan, Katk, Hallt\xc3\xb5bi, kratid, tondid, libahundid. Neid kujutatakse inimeste maailmaga lahutamatult seotuna; inimesed v\xc3\xb5tavad neid iseenesestm\xc3\xb5istetavatena, pea igas peres on varandust kokku kandev kratt ja hingedep\xc3\xa4eval v\xc3\xb5etakse s\xc3\xb6\xc3\xb6gilaua ja saunaga vastu surnud esivanemaid. Kivir\xc3\xa4hk on romaani nappi tegevustikku p\xc3\xb5iminud hulgaliselt ehtsaid folkloorseid motiive muistenditest ja naljanditest. _NEWLINE_Romaan algab Koera Kaarli sulase Jaani k\xc3\xb5huvalu kirjeldusega \xe2\x80\x93 rumal Jaan on m\xc3\xb5isa sahvris seepi s\xc3\xb6\xc3\xb6nud. Kutsutakse rehepapp Sander, kes \xc3\xb5petab, kuidas h\xc3\xa4dalist ravitseda. R\xc3\xa4\xc3\xa4gu Liina ostab m\xc3\xb5isateenijalt, toat\xc3\xbcdruk Luiselt vanaproua tagant n\xc3\xa4patud kleidi ja tasub selle eest oma isa h\xc3\xb5beprossiga. Liina isa Rein kahtlustab h\xc3\xb5beprossi varguses kiltrit ja k\xc3\xa4ib tuulispea kujul tema kodu l\xc3\xa4bi otsimas; kui viimane tuleb samal moel k\xc3\xa4tte maksma, saab Rein temast jagu ja surmab vastase. Koera Kaarel on h\xc3\xa4das piinava hallt\xc3\xb5vega; rehepapi \xc3\xb5petuse j\xc3\xa4rgi saab ta viina abil haigusest lahti, kuid peab n\xc3\xbc\xc3\xbcd p\xc3\xa4evad l\xc3\xa4bi purjutama._NEWLINE_Imbi ja \xc3\x84rni on vanapaar, kelle elu sisuks on vargil v\xc3\xb5i santimas k\xc3\xa4imine; nende \xc3\xb5nnelootus on suur, kui nad p\xc3\xbc\xc3\xbcavad kinni erakordse piimaanniga merilehma, kuid nad trumpab kavalusega \xc3\xbcle Aida Oskar ning v\xc3\xb5tab lehma endale._NEWLINE_Vahepeal kimbutab k\xc3\xbclaelanikke katk, kellest t\xc3\xa4nu rehepapi kavalusele siiski jagu saadakse._NEWLINE_M\xc3\xb5isa kubjas Hans armub kaunisse parunipreilisse, kuid tal pole v\xc3\xa4himatki lootust oma armastatuga kokku saada. Ta meisterdab lumest krati, kes preili tema kambrisse tooks, kuid elustunud lumemees osutub mitte varavedajaks vaid romantiliste r\xc3\xbc\xc3\xbctlilugude vestjaks. Preili akna taga \xc3\xb5hkavasse Hansu armub omakorda R\xc3\xa4\xc3\xa4gu Liina. Kui Hansu kratt-lumemees sulab, tuleb Vanapagan ja k\xc3\xa4\xc3\xa4nab Hansu kaela kahekorra. Meeleheitel Liina tahab end uputada, kuid Imbi ja \xc3\x84rni sekkumise t\xc3\xb5ttu j\xc3\xa4\xc3\xa4b plaan katki. Abielu \xc3\x95una Endliga j\xc3\xa4\xc3\xa4b \xc3\xa4ra, kui R\xc3\xa4\xc3\xa4gu Rein kuuleb, et \xc3\x95una Endel on Hansu asemel kupjaks hakanud. Endel tahab Reinule k\xc3\xa4tte maksta, kuid langeb ise tema salap\xc3\xa4rase kolkijate meestega koti ohvriks. Rehepapp kavaldab \xc3\xbcle Vanapagana, kelle hundid l\xc3\xb5hki kisuvad._NEWLINE_Loll sulane Jaan aga tulistab andresep\xc3\xa4eval armulaualeivaga kiriku ust ning saab selle n\xc3\xb5iatembu l\xc3\xa4bi \xc3\xbcheks p\xc3\xa4evaks tohutu v\xc3\xa4e ja v\xc3\xb5imu osaliseks. Oskamata aga sellega midagi m\xc3\xb5istlikku peale hakata, peksab ta esmalt oma peremehe l\xc3\xa4bi, v\xc3\xa4gistab m\xc3\xb5isas Luise, keda ta seni tulutult piiranud oli, s\xc3\xb6\xc3\xb6b siis m\xc3\xb5isas veel seepi ja keerab viimaks magama. _NEWLINE_Talurahvas on Kivir\xc3\xa4ha kujutluses ahne, riukalik ja pragmaatiline, varastab nii m\xc3\xb5isa kui \xc3\xbcksteise j\xc3\xa4relt. Kirikus k\xc3\xa4iakse vaid selleks, et suus \xc3\xa4ra tuua armulaualeiba, millega jahimehe p\xc3\xbcss alati m\xc3\xa4rki tabab._NEWLINE_Muna Ott tuleb Vanapagana teenistusest ja plaanib ennast t\xc3\xb6\xc3\xb6le pakkuda kiriku\xc3\xb5petaja juurde \xe2\x80\x93 teenistus on teenistus._NEWLINE_Hans kurdab lumemehele: "Meie juures muutuvad k\xc3\xb5ik krattideks."_NEWLINE_Ka elutark Rehepapp peab r\xc3\xbc\xc3\xbctlikombeid ja -aateid lolluseks ning seletab oma kratile, kes s\xc3\xbc\xc3\xbcdistab teda varastamises: "Meil pole, millega maksta. On vaid seesama, kokku n\xc3\xa4patu. Ja siis veel elu, mis k\xc3\xb5lgub niigi pidevalt \xc3\xa4mblikuniidi otsas. Mets on t\xc3\xa4is tonte ja hunte, t\xc3\xb5ved luuravad p\xc3\xb5\xc3\xb5sastes, katk v\xc3\xb5ib iga hetk sisse astuda, m\xc3\xb5is kamandab oma tahtmist m\xc3\xb6\xc3\xb6da. Meie elu on samuti varastatud, ja iga p\xc3\xa4ev peame seda igasugu vigurite ja trikkide abil uuesti n\xc3\xa4ppama, et homseni hinges p\xc3\xbcsida."_NEWLINE_"Rehepapi" tegelaste hulgas on ka omamoodi aatelisi, kuid needki on karikatuursed nagu m\xc3\xb5isa toapoiss Ints: "Mina olen k\xc3\xb5igest hoolimata eestlaste kuninga Lembitu j\xc3\xa4reltulija, ning j\xc3\xa4relikult kuuluvad paruni alusp\xc3\xbcksid mulle!"_NEWLINE_Helgema noodi toovad sisse Hans ja Liina, kelles elab k\xc3\xb5igele vaatamata igatsus ilu ja \xc3\xb5rnade tunnete j\xc3\xa4rgi, kuigi see v\xc3\xb5ib vahel v\xc3\xa4ljenduda halenaljakalt nagu Hansu "luuletuses"._NEWLINE_Romaani l\xc3\xb5ppu v\xc3\xb5ib t\xc3\xb5lgendada kui hoiatust \xe2\x80\x93 vabadus, voli ja v\xc3\xb5im lollide k\xc3\xa4es viivad traagiliste v\xc3\xb5i p\xc3\xb5lastusv\xc3\xa4\xc3\xa4rsete tagaj\xc3\xa4rgedeni...\n_START_SECTION_\nAdaptsioonid\n_START_PARAGRAPH_\nTeadaolevalt esimene "Rehepapi" lavaversioon katkendite n\xc3\xa4ol valmis L\xc3\xb5una-Eestis \xc3\xbche harrastustrupi esituses. L\xc3\xb5igud romaanist kanti ette hobiteatrite festivalil s\xc3\xbcgisel 2000. _NEWLINE_Esimene t\xc3\xa4ispikk variant k\xc3\xb5igi olulisemate karakterite ning s\xc3\xbcndmustikuga esietendus Tallinna Pedagoogika\xc3\xbclikooli re\xc5\xbeii \xc3\xb5ppetooli raadiore\xc5\xbeii III lennu \xc3\xbcli\xc3\xb5pilaste kursuse l\xc3\xb5put\xc3\xb6\xc3\xb6na. Tegemist oli kahevaatuselise draamalavastusega, mille instseneerisid \xc3\xbcli\xc3\xb5pilased Marko Lillem\xc3\xa4gi, Liis Lusm\xc3\xa4gi ja Birgit Itse. Lavastasid Tiina Rebane, Aare Toikka ja Marko Lillem\xc3\xa4gi. Kunstnik oli Mihkel Ehala. Esietendus oli juunis, 2001. aasta vanalinnap\xc3\xa4evade raames. _NEWLINE_7. juulil 2001 esietendus V\xc3\xb5ru Teatriateljee lavastus "Rehepapp" (dramatiseering ja lavastus Taago Tubin) M\xc3\xb5niste vallas, Vastse\xe2\x80\x93Roosas, Metsavenna Talu saeveskis. Taago Tubina dramatiseeringu j\xc3\xa4rgi valmis ka EMTA Lavakunstikooli 22. lennu diplomilavastus (lav. Priit Pedajas) 2006. aastal. _NEWLINE_"Rehepapp" j\xc3\xb5udis kutselise teatri lavale Eesti Draamateatris (esietendus 10. oktoobril 2001). Dramatiseerija oli Andrus Kivir\xc3\xa4hk, lavastas Hendrik Toompere juunior, kunstnik Ervin \xc3\x95unapuu, kost\xc3\xbc\xc3\xbcmikunstnik Ene-Liis Semper.  Osades olid Aarne \xc3\x9cksk\xc3\xbcla (rehepapina), teistes rollides Raimo Pass, T\xc3\xb5nu Kark, Elina Reinold, Dan P\xc3\xb5ldroos, Kaido Veerm\xc3\xa4e, Sulev Teppart, Maria Klenskaja, Ivo Uukkivi, Merle Palmiste, Ester Pajusoo, Aleksander Eelmaa, Viire Valdma, Lauri Nebel, Garmen Tabor ja Lydia Toompere._NEWLINE_"Rehepapi" ainetel on valminud ka samanimeline ooper, mille muusika kirjutas Tauno Aints ja libreto Urmas Lennuk. Ooperi t\xc3\xb5i Vanemuises lavale Marko Matvere, kes laulis ka ise nimiosa; algselt kavandas Aints nimiosa T\xc3\xb5nis M\xc3\xa4gile. Krati rolli m\xc3\xa4ngis Vanemuise lavastuses Janek Savolainen, \xc3\x95una Endlit Lauri Saatpalu. Kunstnik oli Iir Hermeliin, koreograaf Marika Aidla. Esietendus toimus Vanemuise v\xc3\xa4ikeses majas 18. oktoobril 2013._NEWLINE_"Rehepapist" on valminud ka filmiversioon pealkirjaga "November", mis esilinastus 3. veebruaril 2017.'